ตลาดประกันภัยกลับสู่ปกติ
หลังน้ำท่วมปี&#8217;54ต่างชาติเมินประกันต่อตอนนี้รับหมดแถมลดเบี้ยประกันด้วย
19 เม.ย. 2556

หลังน้ำท่วมปี’54ต่างชาติเมินประกันต่อตอนนี้รับหมดแถมลดเบี้ยประกันด้วย
กองทุนภัยพิบัติ ระบุ ตลาดประกันภัยไทยกลับสู่ภาวะปกติ เบี้ยประกันภัยลดลงเข้าสู่ระดับที่เหมาะสม 
นายพยุงศักดิ์ ชาติสุทธิผล ประธานคณะกรรมการบริหารกองทุนส่งเสริมการประกันภัยพิบัติ เปิดเผยว่า หลังจากตลาดประกันภัยไทยประสบปัญหาหนักวิกฤตน้ำท่วมในปี 2554 จนบริษัทประกันภัยต่อในต่างประเทศไม่รับประกันภัย หรือขอขึ้นเบี้ยประกันภัยจากไทย ขณะนี้ตลาดประกันภัยไทยได้กลับเข้าสู่ภาวะปกติแล้ว
ทั้งนี้ ธุรกิจประกันภัยต่อจากต่างประเทศเชื่อมั่นต่อระบบประกันภัยพิบัติของไทยมากขึ้น จากนโยบายบริหารจัดการน้ำและป้องกันแก้ไขปัญหาอุทกภัยมูลค่า 3.4 แสนล้านบาทของรัฐบาล ซึ่งคณะกรรมการยุทธศาสตร์เพื่อวางระบบการบริหารจัดการน้ำ (กยน.) เตรียมเปิดประมูลให้เอกชนยื่นเอกสารเสนอรายละเอียดการก่อสร้างและจัดการในช่วงต้นเดือน พ.ค.นี้ จากนั้นจะดำเนินงานทันที
การกลับเข้าสู่ภาวะปกติของตลาดประกันภัยไทยยังสะท้อนได้จากปริมาณการรับประกันภัยต่อของกองทุนฯ เริ่มปรับลดลง เนื่องจากบริษัทประกันภัยที่เข้าร่วมโครงการรับประกันภัยกับกองทุนฯ จำนวน 52 บริษัท มีความสามารถที่จะรับประกันภัยไว้เองมากขึ้น จึงได้เพิ่มอัตราการรับความเสี่ยงภัยไว้เองและส่งต่อให้กองทุนฯ ลดลง 
ในปี 2555 สัดส่วนการประกันภัยพิบัติที่บริษัทประกันภัยรับไว้เองในกลุ่มบ้านอยู่อาศัยเฉลี่ยอยู่ที่ 34% ของทุนประกันทั้งหมด แต่คาดว่าจะเพิ่มขึ้นเป็นเฉลี่ยที่ 79% ในปี 2556
สำหรับกลุ่มธุรกิจขนาดกลางและขนาดย่อม และอุตสาหกรรมทุนประกันไม่เกิน 300 ล้านบาท ในปี 2555 บริษัทประกันภัยรับความเสี่ยงไว้เองเฉลี่ย 8% ของทุนประกันทั้งหมด แต่ในปี 2556 คาดว่าจะเพิ่มขึ้นเป็นเฉลี่ย 12% ของทุนประกันทั้งหมด และกลุ่มอุตสาหกรรมทุนประกันภัยเกิน 300 ล้านบาท บริษัทประกันภัยรับความเสี่ยงไว้เองในปี 2555 เฉลี่ยที่ 7.6% แต่คาดว่าจะเพิ่มเป็น 8.1% ในปี 2556 ส่งผลให้อัตราเบี้ยประกันภัยปรับตัวลงมาอยู่ในอัตราเหมาะสม
“ขณะนี้มีบริษัทประกันภัยที่เป็นสมาชิกกองทุนฯ 5 แห่งเสนออัตราเบี้ยประกันภัยต่ำกว่ากองทุนฯ ร้อยละ 20 เพื่อรับความเสี่ยงการประกันภัยไว้เอง แสดงว่าภาคเอกชนเริ่มมีความเชื่อมั่นต่อระบบประกันภัยไทยมากขึ้น และแนวโน้มจะมีอีกหลายบริษัทรับความเสี่ยงการประกันภัยไว้เองมากขึ้น ซึ่งถือว่าเป็นไปตามวัตถุประสงค์ของการจัดตั้งกองทุนฯ” นายพยุงศักดิ์ กล่าว
นายพยุงศักดิ์ กล่าวว่า การกลับเข้าสู่ภาวะปกติของตลาดประกันภัยไทยเป็นประโยชน์ต่อการขยายตัวเศรษฐกิจไทยอย่างมาก เพราะได้ช่วยเรียกคืนความเชื่อมั่นให้แก่ภาคธุรกิจไทยและนักลงทุนต่างชาติให้ดำเนินกิจการและขยายการลงทุนต่อไปในประเทศไทย และยังดึงดูดกลุ่มนักลงทุนใหม่ให้เข้ามาดำเนินการผลิตในไทยด้วย
อย่างไรก็ตามกองทุนฯ ยังคงทำหน้าที่สร้างความเชื่อมั่นให้กับธุรกิจและประชาชนและผลักดันให้ประชาชนเข้าถึงความคุ้มครองภัยพิบัติได้อย่างเพียงพอและทั่วถึงในอัตราเบี้ยประกันภัยที่เหมาะสม